
КРАТАК САДРЖАЈ

Плазма ћелије представљају диференциране Б лимфоците пореклом из коштане сржи, способне за синтезу имуноглобулина. Неопластична трансформација ових ћелија доводи до моноклонских плазмацитних неоплазија, које могу имати различите клиничке облике. Најчешћи облици плазмацитома код паса укључују екстрамедуларну плазмацитому (EMP), солитарну коштану плазмацитому и мултипли мијелом.
Циљ овог истраживања био је идентификовање цитопатолошких промена код паса са кожним лезијама на шапама и прецизно постављање дијагнозе ради превенције прогресије неоплазије. Од тридесет прегледаних паса, код пет паса утврђене су црвено-смеђе, издужене кожне промене на шапама, величине 1,1–2,0 cm.
Цитолошком анализом FNA методом код 16,7% испитиваних паса дијагностикована је екстрамедуларна плазмацитома. Препарати су показали бројне плазмацитне ћелије са ексцентрично постављеним, овалним до округлим једром и централно видљивим нуклеолусом. Хроматин је фино гранулисан, однос једро:цитоплазма умерен до низак, а цитоплазма обилна и интензивно базофилна. Митотске фигуре су ретке, али присутне.
Резултати истраживања потврђују да је EMP код паса углавном солитарна и бенигна лезија, а цитопатолошка дијагностика је кључна за рано откривање и планирање адекватне терапије.

Кључне речи: цитопатологија, плазмацитома, пас, кожа











ABSTRACT

Plasma cells are differentiated B lymphocytes originating from the bone marrow, capable of synthesizing immunoglobulins. Neoplastic transformation of these cells leads to monoclonal plasma cell neoplasms, which can manifest in various clinical forms. The most common types of plasmacytoma in dogs include extramedullary plasmacytoma (EMP), solitary bone plasmacytoma, and multiple myeloma.
The aim of this study was to identify cytopathological changes in dogs with paw skin lesions and to establish an accurate diagnosis to prevent neoplasm progression. Among 30 dogs examined, five presented with red-brown, raised skin lesions on the paws, measuring 1.1–2.0 cm.
Cytological analysis using fine-needle aspiration (FNA) revealed EMP in 16.7% of the dogs. Smears showed numerous plasma cells with eccentrically located, oval to round nuclei, central nucleoli, finely granular chromatin, and a moderate to low nucleus-to-cytoplasm (N/C) ratio. The cytoplasm was abundant and intensely basophilic. Mitotic figures were rare but present.
The results confirm that EMP in dogs is predominantly a solitary and benign lesion. Cytological diagnostics are essential for early detection and for planning appropriate therapeutic intervention.

Keywords: cytopathology, plasmacytoma, dog, skin

[bookmark: _Toc223032890][bookmark: _Toc225113552]1.0 УВОД
Плазма ћелије су диференцирани Б лимфоцити, одговорни за производњу имуноглобулина. У случају неопластичне промене плазма ћелија може доћи до развоја моноклоналних плазмацитних неоплазија. Код паса се најчешће дијагностикују екстрамедуларна плазмацитома (EMP), солитарна коштана плазмоцитома и мултипли мијелом.
Екстрамедуларни кутани плазмацитом се код паса клинички манифестује као солитарна, ограничена лезија која се најчешће налази на кожи у пределу шапа, ушију и усана. 
Инвазивни облици, као и појава мултиплих лезија, су ретки, док је прецизна и благовремена дијагноза од кључног значаја за правовремену терапију и спречавање даљег развоја у прогресиван ток болести. 
Примена цитолошке методе аспирацијом танком иглом (FNA) је лако примењив и брз метод за уочавање карактеристичних плазма ћелија и ова метода представља поуздан дијагностички алат у клиничкој пракси.
Циљ овог истраживања је идентификација цитопатолошких промена код паса са кожним лезијама на шапама и потврда присуства кутаног плазмоцитома, чиме се доприноси бољем разумевању клиничких и цитолошких карактеристика ове неоплазије.
 Весна Зарубица                                             Дипломски рад                                                      Увод 

[bookmark: _Toc223032891][bookmark: _Toc225113553]2.0. ПРЕГЛЕД ЛИТЕРАТУРЕ
Кутани плазмоцитом паса представља релативно честу неоплазију коже која потиче од плазма ћелија, диференцираних Б-лимфоцита одговорних за продукцију антитела. Иако се плазмоцитоми могу јавити у различитим ткивима, кожни облик код паса најчешће показује доброћудно понашање, уз повољну прогнозу након адекватног третмана. Истраживања о кутаном плазмоцитому паса имају велики значај у ветеринарској онкологији, јер омогућавају рану дијагнозу, адекватан терапијски приступ (хирургија, хемотерапија, таргетирана терапија) и прецизнију прогнозу.

[bookmark: _Toc223032892][bookmark: _Toc225113554]2.1. Значај коже

	Кожа (integumentum commune) представља спољашњу границу и контактну баријеру организма животиње према околини [1]. Она је највећи орган животиња и има мноштво финкција као што су:
а) баријера против механичких, радиолошких, термичких, хемјских и биолошких утицаја,
б) рецетрор за притисак, бол, топлоту и хладноћу,
в) резерворар за воду, минералне материје, витамине, крв и масти,
г) улога у терморегулацији,
д) имунолошка заштита и површина за комуникацију [2]. 
Улога коже је важна, јер губитак од 25% коже доводи до тешких промена општег стања, која могу довести до смртног исхода. Осим тога, кожа може директно указивати на здарвстрвено стање животиње и из тога разлога процена њеног стања је од великог заначаја за вереринара, посебно из разлога што сваки пети пацијент пати од неке кожне болести или се на кожи манифестују разна патолошка стања [1].



[bookmark: _Toc223032893][bookmark: _Toc225113555]2.2. Хистолошка грађа коже паса

Током процеса филогенезе кожа сисара је развила неколико специфичних творевина у прилагођавању својој сложеној функцији, те се могу разликовати:
1. Поткожје (subcutius seu tela cutanea)
2. Кожа (cutis) с длакама (pili)
3. Модификације коже:
· Кожне жлезде (glandulae cutis) укључујући млечни жлезду (gl. mammaе)
· Јастучићи (tori)
· Завршни прсни органи: нокат (unguis), канџа (unguicula) [1]. 

Поткожје (subcutius seu tela cutanea) је грађено од растреситог везивног помичног слоја који се налази између коже (лат. cutis) и површинске фасције. Поред растреситог везивног ткива, поткожје је грађено од белог масног или унивакуоларног ткива које служи као заштита од хладноће, резервоар енергије и амортизује ударце (нпр. јастучићи на шапама) [1].
Кожа (cutis) гради спољашњи прекривач животињског тела и повезује се са слузокожом на природним отворима гастроинтестиналног, уринарног, респираторног система, ока и уха. Површину коже карактерише мрежа нежних жљебова (sulci cutis) и слабих избочења (cristae cutis). Кожа се према грађи може поделити на два слоја:
1. Дермис (corium ) дубоки везивноткивни слој;
2. Епидермис (epidermis) површински епителни слој [1].

Дермис је углавном грађен од свежњева колагених влакана који су сложени паралелно према површини коже. Влакна су косо испрпелетена и обликују густу мрежу која повећава снагу растегљивости коже. Еластична влакна обликују додатну мрежу и чине покров гипким. Ова влакна испреплићу се са везивним ткивом длачних фоликула (foliculus pili) и осигуравају стабилно, али еластично учвршћивање фоликула длаке у дермису. Глатка мишићна ћелија с мишићем „подизачем“ длаке повезана је с фоликулом длаке у епидермису [3]. 
Дермис се даље може поделити на:
· Ретикуларни слој (stratum reticulare) који је грађен од везивног ткива које је богато влакнима, напет је и има мало ћелија. Он лежи непосредно на поткожју.
· Папиларни слој (stratum papillare) који лежи непосредно испод епидермиса и богат је крвним судовима [4].

Епидермис (epidermis) је грађен од плочасто слојевитог орожалог епитела и од слузокоже се разликује по присуству епидермалних продуката као што су длаке, знојне жлезде и лојне жлезде. Дебљина епидермиса варира у зависности oд дебљине коже. Епидермис се може поделити на пет слојева 1. Stratum basale; 2. Stratum spinosum, 3. Stratum grnulosum, 4. Stratum lucidium, 5. Stratum corneum [1].
Површински слој stratum corneum је слој од којег се ћелије одвајају и понекад се означава и као stratum disjunctum. Stratum lucidum је остатак младих, орожалих ћелија чија је цитоплазма светла. Код паса stratum lucidum се налази у епидермису јастучића шапа и носног огледала и увек је израженији на дебљој кожи [5].
Епидермис је грађен од 85% кератиноцита, који се налазе у startum basale и у том слоју подлежу митотичкој деоби, након које мигрирају према површини коже. На њиховом путу од базалног слоја према површини коже, кератиноцити бивају подвргнути поступку поступне диференцијације– кератинизације и корнификације, а крајњи производ је мртва орожала ћелија [1].
Остале ћелије чине само мањи део епидермиса (око 15%). Иако малобројне, ове ћелије имају важну улогу у кожној заштитној баријери и испољавају мноштво функција. Те ћелије су:
1. Меланоцити (melanocytus)
2. Лангерхансове ћелије (macrophagocytus intraepidermalis)
3. Меркелове ћелије (epithelioidocytus tactus) [1].


Меланоцити су дендритичне ћелије неуралног гребена локализоване у базалном слоју епидермиса и фоликулу длаке, одговорне за синтезу меланина и пигментацију коже и длаке код паса [6].
Лангерхансове ћелије су антиген-презентујуће ћелије у спинозном слоју епидермиса које учествују у иницирању имунског одговора коже код паса [7].
Меркелове ћелије су механорецепторне епидермалне ћелије смештене у базалном слоју коже које учествују у осећају додира и сензорној перцепцији код паса [8].

2.3. [bookmark: _Toc225113556]Плазмацити

Плазмацити, односно плазма ћелије, представљају терминално диференциране облике Б лимфоцита који у организму животиња настају након антигенске стимулације. Њихова кључна улога огледа се у адаптивном хуморалном имунитету кроз синтезу специфичних антитела [9,10].
Након контакта антигена са лимфоцитом, Б лимфоцит пролази кроз процес активације и диференцијације. Крајњи исход овог процеса јесте настанак плазма ћелија с израженом способношћу продукције имуноглобулина, који се секретују у крвоток и одговорни су за неутрализацију различитих патогена и токсина [9].
Процес активације и диференцијације Б лимфоцита одвија се у секундарним лимфоидним органима, као што су слезина и лимфни чворови, где ћелије пролазе кроз пролиферацију, соматску хипермутацију и класну промену имуноглобулина [11,12].
Сам процес диференцијације у овим органима обухвата више фаза, укључујући формирање герминативних центара, у којима се врши селекција ћелија с највећим афинитетом према антигену [11]. Под утицајем транскрипционих фактора као што су BLIMP-1 и XBP-1 долази до губитка Б-ћелијских маркера и стицања фенотипа карактеристичног за плазма ћелије [12].




Цитолошки, плазма ћелије се одликују ексцентрично постављеним једром, густим „тачкастим“ хроматином и обилном базофилном цитоплазмом. Ова изражена цитоплазма последица је добро развијеног грубог ендоплазматичног ретикулума, чија је улога синтеза протеина [10,13]. Перинуклеарна зона („хало“) је јасно изражена и одговара Голџијевом апарату, који учествује у модификацији и транспорту синтетисаних имуноглобулина [13].
Према дужини физиолошке активности, плазма ћелије се деле на краткоживеће и дугоживеће. Краткоживеће плазма ћелије синтетишу антитела током ограниченог временског периода, углавном у раној фази имунолошког одговора. Дугоживеће плазма ћелије мигрирају у коштану срж, где могу преживети месецима или годинама, чиме доприносе одржавању дуготрајне хуморалне имуности [11,12].
Код паса, плазма ћелије се физиолошки налазе у коштаној сржи, лимфним чворовима и мукозним ткивима, где учествују у одбрани организма од патогена продукцијом специфичних антитела [11,13].
У физиолошким условима, имунолошки одговор укључује и компоненте такозване кутане хематопоезе. Овај процес подразумева присуство и локалну диференцијацију имунских ћелија, укључујући плазма ћелије, у дермису и епидермису, нарочито у условима хроничне антигенске стимулације, као што су инфламаторни процеси у кожи пса [14].
Кутана имунолошка активност омогућава локалну продукцију имуноглобулина и представља важан механизам прве линије одбране, при чему плазма ћелије имају значајну улогу у одржавању локалне имунолошке равнотеже коже [14,15].








[bookmark: _Toc223032895][bookmark: _Toc225113557]2.4. Припрема цитопатолошких препарата
Интерпретација резултата и тачност цитолошке дијагностике директно су зависне од квалитета узимања узорка и правилне припреме препарата. Методе узимања узорака у процесу израде цитолошког препарата могу се поделити у две групе. Прву групу чине аспирационе методе, док другу групу чине ексфолијативне методе. Методе које се могу сврстати у апсирационе су: FNА (енгл. fine needle aspiration) и FNAB (енгл. fine needle aspiration biopsy). У ексфолијативне методе убрајамо отисак, обрис, струготина (енгл. Scraping) и испирак [16]. 
За цитопатолошко испитивање промена на кожи у које се убрајаја кутани плазмоцитом паса, адекватна метода подразумева поступак аспирације. Како би се правилно извео поступак апсирације потребне су игле величине 22–25 G, шприц запремине 3–20 mL (запремина шприца може да варира у зависности од конзистенције промењеног ткива) и предметна стакалца [16].
Поступак апирације се изводи тако што се једном руком промена фиксира како би се обезбедила лакша манипулација, док се другом руком у којој се налази игла и шриц улази у промену на кожи. Како би се обезбедио адекватан ћелијски материјал у игли и шприцу, саму иглу је неопхдно уводити у кожну промену у различитим смеровима уз истовремену ротацију, али тако да се игла не вади из промене на кожи [17].
При извођењу FNA методе, на конусни део игле није неопходно ставити шприц, јер се цитолошки материјал добија директном пункцијом и ротацијом игле у испитиваном промењеном ткиву. За разлику од ове методе, код FNAB методе поред игле користи се и шприц, те се након уласка у промењено ткиво аспирира нјачешће до половине или три четвртине запремине шприца како би се створио негативан притисак. Овако створен негативан притисак остаје контстантан, па се уз истовремену ротацију игле у промењеном ткиву она преусмерава и ротира, да би се на крају клип шприца отпустио како би се при вађењу игле из промене спречило усисавање узорка у сам шприц, чиме се губи узорак [16].


Након пунктирања промене на кожи, следећи корак подразумева адекватно преношење узорка ћелија на предметно стакло. Садржај лумена игле се лагано истисне на предметно стакло на удаљеност од око 1 центиметар од матиране површине предметног стакла. Добијен цитолошки материјал у игли се може поделити на више предметних стакала. Овом расподелом се добија тањи слој ћелија што омогућава бољу пенетрацију боја и добијање већег броја препарата који у процесу даље дијагностике могу бити употребљени за додатне специјалне или имунохистохемијске методе [17]. 
Прављење размаза почиње употребом другог предметног стакла које се на цитолошки узорак поставља под углом од 30–45°, након чега се уз лаган и сталан притисак повлачи преко површине првог стакла. Као резултат овог поступка треба да се добије размаз овалног или „перастог“ облика. Као место за оптималну цитолошку процену узима се централни део препарата [18].
Следећи корак у поступку израде цитопатолошког препарата јесте сушење препарата чиме се спречава аутолиза узоркованих ћелија. У пракси се препарати најчешће суше на ваздуху, док се у неким случајевима може употребити фен за косу са хладним ваздухом. Након што се препарат адекватно осуши, приступа се бојењу препарата како би се омогућила визуализација морфологије ћелија [18]. 
У ветеринарској медицини најчешће се употребљавају следећа бојења: Бојења по Романовском принципу (енгл. Romanowsky-type stains) (Wright, Giemsa, May-Grünwald-Giemsa, Diff-Quik, Quik-Dip) као и ново метиленско плаво (New Methylene Blue stain – NMB) [19]. Време бојења зависи од дебљине препарата и свежине боје, а време бојења може бити продужено у зависности од дебљине размаза и свежине боја. Након бојења стакло се испира хладном текућом водом у трајању од двадесет секунди да би се уклонио талог, а потом се суши у готово вертикалном положају. Филм боје са задње стране стакла се може уклонити газом натопљеном алкохолом [18]. 
Грешке при изради препарата могу настати због неправилног времена бојења, услед прековремене употребе боје и неправилно припремљеног узорка. Препорука је да се увек користи једна врста Романовски бојења и увек од једног произвођача готових комерцијалних китова. Састав и боја у полихроматским препаратима може значајно варирати чак и међу различитим серијама истих произвођача. Такође дуготрајно складиштење боја на собној температури (25°C) може довести до смањења интензитета бојења препарата као последица стварања продуката разградње у метанолу [18]. 
Након припреме и бојења препарата следећи корак представља микроскопска анализа која прати израду цитопатолошког налаза и мишљења. Обојени препарат се микроскопски прегледа под обејктивом и увеличањем од 10 или 20 пута ради процене квалитета препарата и уједначености боје. Ако је квалитет цитолошког препарата одговарајући почиње се са анализирањем, а може се ставити и покровно стакло [18].
Цитопатолошко испитивање предстаља драгоцену методу у дијагностици, али је врло важно нагласити да се у појединим случајевима коначна дијагноза не може поставити само на основу цитопатолошког испитивања. Примена цитопатолошке дијагностике није подједнако примењива за сва ткива, па је из тог разлога неопходно комбиновати цитопатолошку анализу с другим дијагностичким методама, пре свеха патохистолошком дијагностиком [18]. 

[bookmark: _Toc223032896][bookmark: _Toc225113558]2.5. Плазмацитома паса

[bookmark: _Toc225113559]2.5.1. Патогенеза кутаног плазмацитома код паса
Патогенеза кутаног плазмацитома није у потпуности разјашњена. За разлику од мастоцитома, код плазмацитома није идентификована доминантна мутација или јединствени сигнални пут који одређује биолошко понашање неоплазије. Ипак, поједине студије [19,20] указују на поремећаје у диференцијацији Б-лимфоцита, као и на молекуларне механизме који укључују транскрипционе факторе попут IRF4/MUM-1. Разумевање ових механизама делимично се заснива на поређењу с хуманим плазмоцелуларним неоплазијама, али кутани плазмацитом као неоплазија и даље остаје молекуларно недовољно дефинисан [19,20]. 

[bookmark: _Toc225113560]2.5.2. Утицај расне предиспозиције и старости у настанку кутаног плазмацитома паса
Расна припадност игра значајну улогу у настанку кутаног плазмацитома паса. Расе као што су амерички кокер шпанијел, енглески кокер шпанијел и западно шкотски теријер имају повећан ризик од развоја плазмацитома, док је просечна старост оболелих паса износила од 9-10 година. Сматра се да расе као што су јоркширски теријер, боксер, немачки овчар и ердејл теријер такође имају расну предиспозицију ка развоју ове неоплазије [21]. 
[bookmark: _Toc225113561]2.5.3. Макроскопски изглед кутаног плазмацитома паса
Већина кожних плазмацитома су солитарни, глатки, уздигнути, ружичасти нодули пречника 1 до 2 cm, мада су описане промене величине до 10 cm (слика 1) [21]. 

Слика 1. Макроскопски изглед кутане плазмацитоме на кожи пса (промена означена стрелицом) [22]
Површина кутаног плазмацитома је без длаке и најчешће са знацима улцерације [23]. Истраживања аутора Cangul и сар. [23] показују да се више од 95% кожних плазмацитома јавља као појединачна маса, а мање од 1% као део системског процеса мултиплог мијелома. Кожни и орални облици екстрамедуларног плазмацитома (EMP) обично имају бенигни ток и нису праћени повезаним клиничким знацима [23]. 
Неке животиње могу при првом прегледу имати више неопластичних плазма ћелија. Регија коже ушне шкољке и прсти су најчешће место локализације кутаних плазмацитома код паса [24]. Најчешће клиничке манифестације кутаног плазмацитома (CP) укључују солитарне, споро растуће, добро ограничене чвориће на кожи главе, уснама, ушима и екстремитетима [25]. Мултицентрична кутана плазмацитома представља ређу, али клинички значајнију варијанту, праћену појавом већег броја кожних лезија и могућом лимфаденопатијом или благим системским променама [26]. У изузетно ретким случајевима описана је прогресија CP у системску плазмацелуларну неоплазију или плазмацелуларну леукемију [27]. На пресеку, кутани плазмацитом има изражену зону демаркације, али није инкапсулисан, док боја варира од боје коже до тамно ружичасте [23]. 
[bookmark: _Toc225113562]2.5.4. Цитопатолошки налаз кутаног плазмацитома паса 

Дијагноза кутаног плазмацитома паса обично захтева биопсију ткива или аспирацију танком иглом. Ћелије које граде солитарне плазмацитоме паса класификоване су као зреле (mature), хијалине (hyaline), са усецима (cleaved), асинхроне, мономорфне бластне (monomorphous blastic) и полиморфне бластне форме (polymorphous blastic) [28]. Код ћелија се не уочава прогностички значај ове класификације, иако се сматра да полиморфни бластни тип може имати агресивније ток и развој код паса [23,29].





Иако макроскопски изглед и преференцијална локализација плазмацитома може подсећати на хистиоцитом, хистолошке разлике су очигледне очигледне већ при малом увећању на микроскопу. Структуре округлих ћелија с плеоморфним једрима виде се у слабо дефинисаним структурама у форми траке и гнезда. Карактеристичне ћелије распоређене су међу овом популацијом с великим хиперхроматичним једрима [23,29]. 
Цитолошки, аспирати су умерено до изразито целуларни [24]. Цитолошки налаз плазмацитома састоји се од појединачних ћелија с јасно израженим ћелијским границама, мада могу бити потиснуте једна уз другу и формирати агрегате. Цитолошки изглед плазмцитома може знатно варирати, што свакако зависи од диференцијације ћелија (слика 2). Ћелије најчешће имају малу до умерену количину цитоплазме плаве боје умереног интензитета, која често садржи бледу, перинуклеарну зону просветљења (Голџијева зона).

Слика 2. Плазмоцитом, кожа пса. Цитолошке особине плазмацитома варирају од добро диференцираних неоплазија који се лако препознају до слабо диференцираних облика. (A) Присутне су појединачне округле ћелије с ексцентрично постављеним, округлим до овалним једрима и варијабилном количином базофилне цитоплазме с израженом бинуклеацијом. (B) Цитоплазма је обилна, изразито базофилна, а интрацитоплазматске глобулинске инклузије су бројне. Ћелије и једра су уједначенији него на претходној слици. (C) Mott ћелије имају крупне еозинофилне инклузије [24]

Неки извори [29] класификују хистолошке особине плазмацитома на подваријанте: хијалинске, зрелe, расцепљене, асинхроне и полиморфне. Међутим, морфолошке разлике ћелија очигледно немају клинички или прогностички значај.
Поред тога, описане су морфолошке варијанте које понекад изазивају дијагностичке недоумице, попут Mott-ћелијске диференцијације (с присуством Russell-ових телашаца) и псеудогландуларног плазмоцитома, који може подсећати на епителне неоплазије [30.31]. 
Патохистолошки преглед омогућава процену диференцијације, анаплазије, митотске активности и локалне инвазије [28,32]. Имунохистохемија је нарочито значајна у разграничавању кутане плазмоцитоме од других ћелијских неоплазија и за потврду плазмоцелуларног порекла [31]. У случајевима мултицентричности или атипичних налаза, препоручују се додатне анализе ради искључивања системских плазмоцелуларних поремећаја [26,27].


[bookmark: _Toc225113563]2.5.5. Прогноза кутане плазмацитоме паса 

У истраживању аутора Cangul и сар. [23], стопа локалног рецидива код паса износила је приближно 5%, док су регионалне или удаљене метастазе забележене у само 7 од 349 случајева (2%) [23]. Нове кожне плазмацитоме на местима удаљеним од примарне неоплазије развиле су се у мање од 2% случајева [23]. Ипак, треба напоменути да су описани појединачни случајеви агресивних, вишеструких кожних плазмоцитома који су на крају довели до угинућа оболелих паса [23].
Упркос повремено описаним агресивним облицима, кутана плазмацитома је генерално повољног тока, а прогноза је добра у већини случајева [27,33].

 Весна Зарубица                                             Дипломски рад                                         Преглед литературе 

[bookmark: _Toc13245][bookmark: _Toc225113564]	3.0. ЦИЉ И ЗАДАЦИ ИСТРАЖИВАЊА

Основни циљ предмета истраживања овог научног рада је да се идентификују ћелије из FNA узорка с коже паса и да се анализирају и упореде цитопатолошке карактеристике кутаних плазмацитома код различитих раса и старосних категорија паса.
Посебна пажња посвећена је цитопатолопшкој анализи датих узорака као брзој и широко доступној методи у клиничким условима. Овом методом се релативно лако долази до дијагнозе плазмацитома и искључујући друга, диференцијално дијагностички значајна, обољења. 
	Још један циљ истраживања представља приказивање утицаја расне припадности као и старосне категорије испитиваних паса. Увид у ова два параметра испитиваних паса може имати значајну улогу у диференцијалној дијагностици и олакшати дијагностику у свакодневном раду.
 Весна Зарубица                                             Дипломски рад                                   Циљ и задаци истраживања 
	Задатак овог рада је указивање на значај спровођења цитопатолошког прегледа, као методе у дијагностици кутаног плазмацитома паса али и других кутаних промена које имају велики клинички значај у свакодневној дијагностици и терапији паса.

[bookmark: _Toc13121][bookmark: _Toc225113565]4.0. МАТЕРИЈАЛ И МЕТОДЕ
Истраживање је спроведено током петогодишњег периода у пет ветеринарских амбуланти на подручју града Новог Сада где је прегледано укупно 30 паса код којих су уочене кожне промене на шапама. У истраживање су укључени само они пси код којих су промене биле унилатералне, јасно издигнуте изнад површине коже и пречника до 2 cm. Сви испитивани пси су били старости између три и дванаест година, у тренутку клиничког прегледа су се налазили у доброј телесној кондицији и нису показивали знаке нарушеног општег здравственог стања.
Од укупног броја случајева паса са променама на кожи, детаљније је анализирано пет паса код којих су на шапама биле присутне типичне црвено-смеђе лезије. Међу њима су били аустралијски овчарски пас, мужјак стар три године, затим енглески булдог, мужјак стар десет година, две женке лабрадора старости десет и дванаест година, као и боксер, мужјак стар дванаест година.
Промењено ткиво коже узорковано је методом хируршке ексцизије, уз претходну примену радиолошке дијагностике. Након уклањања лезија, из сваког узорка издвојени су материјали намењени цитопатолошкој анализи. У ту сврху примењена је техника аспирационе биопсије танком иглом (FNA- Fine Needle Aspiration). За извођење ове процедуре коришћена је стерилна игла пречника 21 G повезана са шприцем запремине 10 mL. Игла је пажљиво увођена у централни део промене, а благим повлачењем клипа стваран је негативан притисак којим је аспириран ћелијски материјал. Добијени материјал затим је нанесен на микроскопску плочицу и обојен брзом методом Diff-Quik.
Истовремено са FNA поступком израђивани су и препарати отисака, познати као touch imprint. Ткиво добијено ексцизијом постављано је на стерилну газу и пресечено на два дела. Површина пресека је најпре благо притиснута на чист папирни убрус како би се уклонио вишак крви, а потом и на микроскопску плочицу ради добијања отиска ткива. И ови препарати су накнадно бојени Diff-Quik техником.
Сви добијени препарати анализирани су помоћу светлосног микроскопа (Leica) уз примену имерзионе технике. Током микроскопске процене обраћана је пажња на квалитет бојења, дебљину размаза и јасноћу морфолошких карактеристика ћелија. Препарати који нису задовољавали наведене критеријуме нису укључени у даљу анализу.
За постављање цитолошке дијагнозе примењивани су стандардни морфолошки критеријуми у складу са важећим смерницама ветеринарске цитопатологије . Када постоји сумња на екстрамедуларни плазмоцитом, дијагностички закључак заснива се на идентификацији типичних морфолошких особина плазма ћелија у аспирираном материјалу.
Цитолошки, плазмацитоми се најчешће карактеришу релативно униформном популацијом ћелија са ексцентрично постављеним једрима, интензивно базофилном цитоплазмом и израженом светлијом перинуклеарном зоном, тзв. перинуклеарним халом, који одговара Голџијевом апарату. У препаратима се могу уочити и различити облици плазмоцитне диференцијације, укључујући типичне плазма ћелије, бинуклеарне ћелије, ћелије са анизокариозом, као и ћелије са такозваном flame цитоплазмом.
У појединим случајевима се могу регистровати и митотске фигуре, што указује на пролиферативну активност туморског ткива. Додатни цитолошки обрасци, попут формирања Rouleaux структура или изражене вакуолизације цитоплазме, такође могу допринети потврђивању дијагнозе.
Приликом евалуације цитолошких препарата анализирани су следећи параметри: униформност ћелијске популације, однос једра и цитоплазме (N/C однос), величина и облик једра, присуство нуклеолуса, распоред хроматина, појављивање атипичних митотских фигура, као и морфолошке карактеристике цитоплазме (боја, грануле и вакуоле). Дијагноза екстрамедуларног плазмоцитома постављана је када је већина наведених особина одговарала типичном морфолошком изгледу плазма ћелија, уз истовремено искључивање других неоплазија сличне морфологије, као што су лимфоми, хистиоцитоми или меланоми.
Све уочене патоморфолошке и цитопатолошке промене документоване су фотографијама, док су прикупљени подаци статистички обрађени стандардним методама коришћењем програма Microsoft Office Excel.
 Весна Зарубица                                         Дипломски рад                                          Материјал и методе 

У оквиру испитиваног узорка, код пет од укупно тридесет паса (16,7%) утврђено је присуство издигнутих кожних лезија, црвено-смеђе боје локализованих на шапама. Величина уочених промена кретала се у интервалу од 1,1 до 2,0 cm, са средњом вредношћу од 1,64 cm. Старост оболелих јединки била је у распону од три до дванаест година, при чему је просечна старост износила 9,4 године (табела 1). 

Taбела 1. Приказ расе, старости, пола и величинепромена накожи шапе паса
	Раса
	Пол
	Старост (године)
	Величина промене (cm)

	Аустралијски овчарски пас
	Мужјак
	3
	2,0

	Енглески булдог
	Мужјак
	10
	1,8

	Лабрадор
	Женка
	10
	1,1

	Лабрадор
	Женка
	12
	1,6

	Боксер
	Мужјак
	12
	1,7



Полна структура узорка показала је већу заступљеност мужјака (60%), док су женке чиниле 40% испитаних јединки. Анализа расне припадности указала је на највећу учесталост расе лабрадора (40%), док су остале расе биле заступљене појединачно (графикон 1). 


Графикон 1. Расна дистрибуција, старост и величина кожних промена испитиваних паса.

До сличних резултата дошли су и Bostrom и сар [34] у чијем истраживању је потврђено да се екстрамедуларни плазмацитом код паса најчешће јавља као солитарна лезија на кожи шапа и ушију, што је упоредиво са резултатима у овом истраживању. Добијени резултати подударају се са ранијим истраживањима [23,26] која указују да се екстрамедуларни плазмацитом код паса најчешће јавља у виду солитарних, бенигних лезија, са повољном прогнозом након хируршке ексцизије. Према наводима аутора Ehrensing-а и Craig-а [26], ове промене су најчешће локализоване на кожи шапа, ушима или уснама, а хистолошки се одликују присуством плазма ћелија са ексцентрично постављеним једром и базофилном цитоплазмом. Иако су у ретким случајевима описане инвазије у крвне судове, што може указивати на потенцијалну малигну трансформацију, овакви налази су изузетно неуобичајени. Резултати у овом истраживању су исти као и наведених аутора, што је потврђено цитопатолошким прегледом узорака промена са коже испитиваних паса. 
Плазмацитоми су представљали 2,4% свих неоплазија код паса у једној великој студији где су обихваћени 751 (86%), најчешће локализације плазмоцитоме код паса биле су кожа (86%), слузокожа усне дупље и усана (9%) као и ректум и колон (4%). Кожа екстремитета и главе (укључујући уши) најчешће је пријављивана кожна локализација [21]. Резултати ових аутора су слични резултатима добијеним у овом истраживању где је цитопатолошком анализом потврђено присуство плазмацитома једино на кожи, унилетралне пририде и у регији шапа. 
Према подацима аутора [35–38], просечна старост паса код којих се дијагностикује екстрамедуларни плазмацитом износи између 9 и 10 година, што указује да се ове неоплазме најчешће јављају код старијих животиња. У складу са тим, старост се сматра значајним фактором ризика, вероватно услед акумулације генетских оштећења и дуготрајне антигенске стимулације имунског система током живота. Као расе са повећаном предиспозицијом у литератури се најчешће наводе амерички и енглески кокер шпанијел, западношкотски бели теријер и јоркширски теријер, што указује на могућу генетску основу у развоју овог тумора. Насупрот томе, у већини студија није утврђена полна предиспозиција, што сугерише да полни хормони немају значајну улогу у патогенези екстрамедуларних плазмацитома код паса.
Резултати овог истраживања, у погледу старости и полне структуре, у великој мери су у складу са наведеним подацима из литературе. Наиме, већина паса обухваћених овим истраживањем припада старијој старосној групи (10–12 година), што потврђује да се кутани плазмацитом најчешће дијагностикује код старијих јединки. Иако је у узорку забележен и један млађи пас (стар 3 године), овај налаз се може сматрати изузетком и указује на то да се тумор, иако ретко, може јавити и код млађих животиња. У погледу полне заступљености, у овом истраживању није уочена доминација једног пола, чиме су добијени резултати у складу са наводима других аутора да пол не представља значајан фактор ризика за развој ове неоплазме.
Међутим, уочена расна заступљеност у овом истраживању одступа од резултата које наводе други аутори [35–38]. У анализираном узорку доминирају расе као што су лабрадор ретривер и појединачно заступљени енглески булдог, боксер и аустралијски овчарски пас, док расе које се у литератури описују као предиспониране нису биле заступљене. Ова разлика може бити последица ограничене величине узорка, као и географских и популационих специфичности испитиване популације паса. Такође, треба узети у обзир да учесталост одређених раса у клиничкој пракси често одражава њихову укупну заступљеност у популацији, што може утицати на резултате истраживања.
Поред тога, важно је истаћи да величина туморских промена у овом истраживању варира у релативно уском опсегу (од 1,1 до 2,0 cm), што је у складу са литературним подацима који наводе да су кутани плазмацитоми најчешће мали, солитарни, добро ограничени нодули. Локализација промена на кожи шапе може имати клинички значај, с обзиром на честе механичке иритације у тој регији, што потенцијално може утицати на уочљивост и правовремено дијагностиковање лезије. Иако величина тумора није директно повезана са малигним потенцијалом код већине кутаних плазмацитома, она може имати практични значај у избору терапијског приступа и процени хируршке ексцизије.
Свеукупно посматрано, добијени резултати потврђују већину епидемиолошких карактеристика описаних у литератури, али истовремено указују на одређена одступања, пре свега у расној дистрибуцији, што наглашава значај даљих истраживања на већем броју испитаника ради прецизнијег дефинисања фактора ризика за настанак кутаних плазмацитома код паса.
Током клиничког прегледа, код пет паса уочене су кожне лезије локализоване на шапама. Ове промене карактерисале су се црвено-смеђом бојом, јасном издигнутошћу изнад површине коже и величином у распону од 1,1 до 2,0 cm (слика 3). Већа учесталост ових промена забележена је код мужјака (60%). Најизраженија лезија по димензијама регистрована је код трогодишњег аустралијског овчарског пса.

Слика 3. Приказ интердигиталне кожне лезије црвено-смеђе боје, јасно издигнуте изнад површине шапе пса (оригинал)

Иако су све испитиване животиње биле у добром општем здравственом стању, код три од пет случајева промене су утврђене код паса старијих од 10 година, што може указивати на могућу повезаност са старосним факторима, као и са дегенеративним или неопластичним процесима.
На цитолошком препарату (слика 4), добијеном применом FNA методе са измењеног ткива шапе, уочава се узорак високе ћелијске густине који чини релативно уједначена популација ћелија плазмоцитног типа. Оваква висока целуларност, уз доминацију једног морфолошког типа ћелија, указује на пролиферативни процес који се описује код кутаних плазмацитома паса. Ћелије су распоређене појединачно или у мањим групама, без јасне организације у ткивне структуре, што је карактеристично за цитолошке препарате овог типа неоплазије.
Код већине ћелија присутна су ексцентрично постављена једра, овалног до округлог облика, што представља једну од основних морфолошких одлика плазмацита. Нуклеолуси су изражени, често централно локализовани и јасно уочљиви, што указује на појачану транскрипциону активност ћелија. Хроматин има фино гранулиран до ретикуларан изглед, местимично организован у карактеристичан „точкасти“ или „clock-face“ образац, који се често описује код добро диференцираних плазмацитних ћелија.
Однос једра и цитоплазме (N/C однос) је умерен до низак, што одговара већем степену диференцијације ћелија. Цитоплазма је обилна, интензивно базофилна, што је последица високог садржаја рибонуклеинских киселина и активне синтезе протеина, пре свега имуноглобулина. Уочава се и јасно изражена светлија перинуклеарна зона (хало), која представља морфолошки корелат развијеног Голџијевог апарата, типичног за плазмаците са интензивном секреторном активношћу.
Поред наведених карактеристика, у појединим ћелијама могу се уочити варијације у величини и облику (блага анизоцитоза и анизокариоза), али без изражених знакова малигнитета као што су изразита плеоморфија, мултинуклеација или абнормалне митотске фигуре. Ово указује на релативно добру диференцираност ћелија неоплазије. Митотске фигуре су ретке или одсутне, што је у складу са биолошким понашањем већине кутаних плазмацитома, који се сматрају бенигним неоплазмама са ограниченим малигним потенцијалом.
Описани цитоморфолошки налаз, укључујући високу целуларност, доминацију плазмоцитних ћелија са ексцентричним једрима, израженом базофилном цитоплазмом и перинуклеарним халом, представља типичан цитолошки образац кутаног плазмацитома код паса. Ови налази су од великог значаја у диференцијалној дијагнози, јер омогућавају разликовање од других округлоћелијских неоплазија коже, као што су мастоцитом, лимфом или хистиоцитом, код којих су цитолошке карактеристике знатно различите.

Слика 4. Цитолошки приказ ћелија са ексцентрично постављеним овалним једрима и обилном базофилном цитоплазмом; у централном делу уочава се ћелија са атипичном митозом (Diff-Quik, 100x) (оригинал)


На слици 5 уочава се присуство бројних бинуклеарних ћелија, као и ћелија са израженом анизокариозом и наглашеним једрима, што указује на одређени степен ћелијске атипије унутар испитиване популације. Бинуклеација представља релативно чест налаз код плазмацитних неоплазија и не мора нужно указивати на висок степен малигнитета, већ пре одражава варијације у процесу ћелијске деобе и диференцијације. Анизокариоза, иако присутна, није екстремно изражена, што говори у прилог томе да се ради о умерено диференцираном процесу неоплазије.
Митотске фигуре регистроване су у мањем броју, што указује на умерен ниво пролиферативне активности. Овакав налаз је у складу са биолошким понашањем кутаних плазмацитома, који у већини случајева показују низак до умерен митотски индекс. Одсуство бројних или атипичних митоза додатно подржава претпоставку да се не ради о високо малигној неоплазији, већ о лезији са ограниченим агресивним потенцијалом.
У појединим деловима препарата идентификовани су и такозвани flame облици ћелија, чија цитоплазма садржи еозинофилне зоне, што представља додатни показатељ плазмацитне диференцијације. Ове промене настају услед акумулације имуноглобулина у цитоплазми и сматрају се карактеристичним, мада не и обавезним налазом код плазмацитних неоплазија. Присуство оваквих ћелија додатно потврђује секреторну активност ћелија неоплазије и њихово порекло од диференцираних Б-лимфоцита.
Поред наведеног, комбинација бинуклеације, умерене анизокариозе и присуства flame ћелија указује на извесну морфолошку хетерогеност унутар неоплазије, што је чест налаз код плазмацитома. Ипак, одсуство изразите плеоморфије и високог митотског индекса указује да ове промене немају значајан утицај на биолошко понашање неоплазије. Описани цитопатолошки налази, посматрани у целини, у складу су са дијагнозом кутаног плазмацитома и имају значај у процени степена диференцијације и потенцијалне биолошке активности неоплазије.

Слика 5. Цитолошки приказ бинуклеарних ћелија, уз присуство ретких митотских фигура и ћелија са еозинофилном цитоплазмом (Diff-Quik, 100x) (оригинал)

На слици 6 доминира уједначена популација ћелија плазмацитног порекла, што указује на релативно хомоген инфилтрат неоплазије и иде у прилог добро диференцираном плазмацитому. Ћелије су средње величине или нешто веће, са наглашеном и обилном цитоплазмом која се интензивно базофилно боји, што је последица високог садржаја рибозома и активне синтезе имуноглобулина. Оваква морфолошка слика типична је за функционално активне плазмаците и представља један од кључних цитолошких критеријума у постављању дијагнозе.
Једро је ексцентрично постављено, најчешће овалног облика, са фино гранулираним хроматином који је местимично организован у карактеристичан радијални распоред. Присуство једног до два изражена нуклеолуса указује на активну транскрипцију и метаболичку активност ћелија. Иако су нуклеолуси јасно уочљиви, они не показују изразиту варијабилност у величини и облику, што додатно говори у прилог умереном степену ћелијске атипије.
У препарату су уочене и такозване flame ћелије – плазмоцити са деловима цитоплазме који показују изражену еозинофилију и благо замућен, хомоген изглед. Ова појава се доводи у везу са акумулацијом имуноглобулина, посебно IgG класе, у цитоплазми, што доводи до промене у афинитету бојења. Присуство flame ћелија представља карактеристичну, иако не увек присутну, одлику плазмацитних неоплазија и додатно потврђује њихово порекло и функционалну активност.
Поред наведених карактеристика, уочена је релативна морфолошка уједначеност ћелија, без значајне плеоморфије, што указује на нижи степен малигнитета. Одсуство изражене анизоцитозе, као и ретка појава митотских фигура (уколико су присутне), говоре у прилог стабилнијем биолошком понашању неоплазије. Оваква цитолошка слика је у складу са већином описаних кутаних плазмацитома код паса, који се одликују бенигним током и повољном прогнозом након адекватне терапије.
Свеукупно посматрано, комбинација уједначене популације плазмацитних ћелија, изражене базофилне цитоплазме, ексцентрично постављених једара и присуства flame ћелија представља типичан цитопатолошки образац који снажно подржава дијагнозу кутаног плазмацитома и има значајну улогу у диференцијалној дијагнози у односу на друге округлоћелијске неоплазије коже.

Слика 6. Цитолошки приказ средњих до крупних ћелија са интензивно еозинофилном цитоплазмом; у централном делу уочавају се flame ћелије (Diff-Quik, 100x) (оригинал)

На слици 7 уочава се умерен степен анизокариозе, што указује на присуство извесних варијација у величини и морфологији једара унутар популације неоплазије. Поред тога, присутне су бинуклеарне ћелије, као и појединачне ћелије са више од два једра, што представља чест налаз код плазмацитних неоплазија и одражава одступања у процесу ћелијске деобе. Иако ови налази могу указивати на појачану пролиферативну активност, њихово умерено присуство, без изражене плеоморфије, говори у прилог контролисаном расту и релативно нижем степену малигнитета.
У цитоплазми појединих ћелија могу се запазити ситне вакуоле, које могу бити последица акумулације секреторног материјала или дегенеративних промена унутар ћелије. Ове вакуоларне промене нису специфичне, али се релативно често описују код плазмацитних неоплазија и могу указивати на интензивну секреторну активност. Цитоплазма је обилна и изражено базофилна, што одражава висок садржај рибонуклеинских киселина и активну синтезу имуноглобулина. Јасно видљива светлија перинуклеарна зона (хало) представља морфолошки корелат развијеног Голџијевог апарата и једну од кључних одлика плазмацитне диференцијације.
Митотске фигуре су присутне, али у малом броју, што указује на низак до умерен митотски индекс. Овакав налаз је у складу са биолошким понашањем већине кутаних плазмацитома, који се карактеришу спорим растом и ограниченим агресивним потенцијалом. Одсуство бројних или атипичних митоза додатно подржава процену да се не ради о високо малигном процесу.
У позадини препарата не уочава се значајнија некроза нити инфламаторни инфилтрат, што указује на неинфламаторну природу лезије и искључује реактивне процесе као примарни узрок описаних промена. Чиста позадина препарата, без детритуса и упалних ћелија, типична је за многе процесе неоплазије, укључујући и плазмацитом. Овај налаз је од значаја у диференцијалној дијагнози, јер помаже у разликовању од инфламаторних или инфективних лезија које могу имати сличну клиничку презентацију.
Свеукупно посматрано, комбинација умерене анизокариозе, присуства мултинуклеарних ћелија, базофилне цитоплазме са перинуклеарним халом, као и низак митотски индекс и одсуство некрозе и инфламације, чини цитопатолошки налаз који је у складу са дијагнозом кутаног плазмацитома и указује на релативно повољан биолошки ток ове неоплазије.

Слика 7. Цитолошки приказ бинуклеарних ћелија са израженом еозинофилном цитоплазмом; у доњем централном делу видљиве су halo ћелије, уз ретко присутне митотске фигуре и одсуство инфламаторних ћелија (Diff-Quik, 100x) (оригинал)

На основу описаних морфолошких карактеристика уочених на сликама 4–7, постављена је цитопатолошка дијагноза екстрамедуларног плазмацитома. Дијагностички закључак заснива се пре свега на уједначености ћелијске популације, која указује на клоналну природу пролиферације, као и на присуству типичних морфолошких обележја плазма ћелија, укључујући ексцентрично постављено једро, обилну базофилну цитоплазму и јасно изражену перинуклеарну зону. Додатно, одсуство знакова инфекције, некрозе и значајнијег инфламаторног инфилтрата, као и изостанак цитоморфолошких карактеристика других неоплазија коже, доприноси поузданости постављене дијагнозе.
Посматрајући налаз у целини, уочене су и појаве као што су умерена анизоцитоза и анизокариоза, присуство бинуклеарних и повремено мултинуклеарних ћелија, као и ретке митотске фигуре, што указује на умерен степен ћелијске активности, али без елемената израженог малигнитета. Присуство flame ћелија и цитоплазматских варијација додатно потврђује плазмацитну диференцијацију и функционалну активност ћелија неоплазије. Сви ови налази, посматрани заједно, формирају карактеристичан цитолошки образац који је високо сугестиван за кутани плазмацитом.
До сличних резултата дошли су бројни аутори у својим истраживањима [27, 33, 39, 40], наводећи да се цитопатолошки налаз кутаног плазмацитома код паса одликује присуством дискретних округлих ћелија са ексцентрично постављеним једром, изразито базофилном цитоплазмом и карактеристичним перинуклеарним просветљењем. Поред тога, у литератури се описују и варијације у величини и облику ћелија (анизоцитоза и анизокариоза), појава бинуклеарних ћелија, као и присуство плазмоцитоидне морфологије, што све одражава спектар диференцијације ових неоплазми. Описане карактеристике представљају кључне дијагностичке критеријуме у цитопатолошкој процени и омогућавају поуздано разликовање од других округлоћелијских неоплазија коже.
Сви наведени цитопатолошки налази у потпуности су потврђени и у овом истраживању, што указује на висок степен сагласности са подацима из литературе [27, 33, 39, 40]. Оваква конзистентност налаза додатно потврђује поузданост цитолошке методе, посебно FNA технике, као брзе, минимално инвазивне и дијагностички вредне процедуре у процени кутаних неоплазија код паса. У том контексту, цитопатолошка анализа представља значајан алат у клиничкој пракси, како за постављање иницијалне дијагнозе, тако и за усмеравање даљег дијагностичког и терапијског приступа.
Јасни критеријуми цитопатолошког налаза кутаног плазмацитома у овом истраживању који укључује униформну популацију округлих ћелија, ексцентрично постављена једра са фином гранулисаним хроматином, обилну базофилну цитоплазму са израженим перинуклеарним halo-ом (Голџи зона) и присуство flame/Mott ћелија омогућавају сигурну идентификацију плазмоцитне неоплазије. Ови критеријуми такође представљају основу за диференцијалну дијагнозу других кутаних лезија које се цитопатолошки разликују од плазмацитома. На пример, мастоцитоми показују плеоморфне ћелије са метахроматским гранулама и без perinuclear halo-а у истраживању аутор Smith и Johnson [40]. У резултатима аутора Lee и сар. [41] цитопатолошка одлика лимфома јесте мономорфна популација ћелија са скромном цитоплазмом и грубо згруваним хроматином. Хистиоцитоми имају хетерогену популацију са значајним бројем инфламаторним ћелијама у посматраном цитопатолошком перепарату [42]. Сви налази ових наведених аутора [40-42] су различити од налаза добијених у овом истраживању. Овакво поређење наглашава специфичност цитолошких критеријума кутаног плазмоцитома паса и њихову важност у клиничкој диференцијалној дијагнози. 
Резултати овог истраживања указују на благ клинички ток и могућност успешног лечења хируршком ексцизијом. У терапијском смислу, основни приступ лечењу екстрамедуларног плазмацитома подразумева хируршко уклањање лезије, које је у већини случајева куративно. У ситуацијама када хируршка интервенција није изводљива или су присутне метастазе, могу се применити адјувантне методе као што су хемиотерапија или радиотерапија. У складу с тим, аутори Evenhuis и сар. [36] наводе да већина паса с овом неоплазијом има повољну прогнозу након хируршког третмана, са високим стопама преживљавања.

На основу добијених резултата у оквиру овог истраживања, може се закључити да:

1. је екстрамедуларна плазмацитома (EMP) код паса најчешћа солитарна и бенигна промена, са повољном прогнозом након хируршке ексцизије;
2. да се EMP чешће јавља код старијих паса, али да може бити присутан и код млађих јединки, без јасне повезаности са полом или расом;
3. је цитолошка дијагностика, заснована на аспирационој биопсији танком иглом (FNA), показала се као поуздана и практична метода за рано откривање EMP код паса;
4. се предности ове методе огледа у минималној инвазивности, брзини извођења и високој дијагностичкој вредности, што је чини погодном за свакодневну клиничку примену. 
5. иако су појаве мултиплих лезија или инвазивних облика ретке, неопходно је да ветеринарски клиничари узму у обзир могуће варијације у клиничкој презентацији, како би благовремено поставили дијагнозу и применили адекватан терапијски приступ; 
6. успешност терапије и повољна прогноза зависе од правилног узорковања, тачне цитопатолошке интерпретације и правовременог терапијског приступа; 
7. цитопатолошке карактеристике као што су уједначена популација плазма ћелија, ексцентрично постављено једро, изражена базофилна цитоплазма и перинуклеарни halo представљају кључне дијагностичке критеријуме за постављање дијагнозе EMP; 
8. присуство појединих атипичних карактеристика, као што су анизокариоза, бинуклеација и појава flame ћелија, не мора нужно указивати на малигни потенцијал, већ може бити део морфолошког спектра ове неоплазије; 
9. цитопатолошка анализа има значајну улогу у диференцијалној дијагнози округло ћелијских неоплазија коже, омогућавајући разликовање EMP од мастоцитома, лимфома и хистиоцитома; 
10. су резултати овог истраживања у великој мери у складу са подацима из литературе, што потврђује поузданост примењених дијагностичких метода и валидност добијених налаза; 
11. су даља истраживања на већем броју паса неопходна ради прецизнијег утврђивања расне предиспозиције, као и потенцијалних прогностичких фактора код паса са кутаним плазмацитомом.

